SON'VARACHIM SUNGTTAM:
1962 vorsa Dusri Vatikan Vixv-Sobha bhorche poilim, Gõyant igorjentlim Misam ani Sevadhormik riti Romache Latim bhaxentlean zataleo. Punn Dusre Vatikan Vixv-Sobhent, bhavartianchea otmik faidea khatir Misam ani her sevadhormik riti tanche avoy-bhaxentlean korcheo mhonn tharaylem, ani Juanv Paul Sovea Bhagevont-Bapan, 1963 vorsa Dezembrache 4ter tich khobor 'Sacrosanctum Councilium' he Sevadhormik Ghottonne udexim odhikrut ritin jahir keli. Tea promannem, vachpam ani her magnnim avoy-bhaxentlean korpachi goroz asli. Tednanchean Gõyant ani Punent Misam Konknnintlean bhettounk suru zalim.
 Gõyant igorjecho sevadhorm' Konknniche Romi lipientlean zata. Dotorn, Provochon hem soglem Konknnintlean zata. Itlench nhoi, igorjechim khubxim sevadhormachim pustokam, dekik, Vachpam-Gronth, Misa-Gronth, Gayonancho Jhelo, zantum 815 gitancho aspav asa, koviten girest aslolem Stotranchem Pustok, adi. hem sogllem Konknnint, ani Konknniche Romi lipientlean asa. Sonvskarancheo jeo riti asat, teo-i Konknniche Romi lipientlean asat. Hantuntlim khubxim pustokam, Gõyant toyar korun Gõyantuch chhaplolim asat. Kaim pustokam Prantik Sevadhormik Konknni Somitin toyar kelolim asat, zantum Gõy, Mungllur, Karwar ani her dhorm'prantancho aspav asun, tannim Misa-Gronth toyar kelo. Gõy ani Mungllurchea dhormprantan ekttaim yeun 'Axrivad'-achem pustok toyar kelem.
 Fattlim sumar 40 vorsam, Dhormprantik Sevadhormik Somiti nyamit ritin 'Amcho Sevadhorm' uzvaddaytanam dista. Hea 'Sevadhorm' pustokant Konknniche Romi lipientlean provochonam khatir suchovnnio astat, Bhavartianchim Magnnim, Misache Bhette vellar korchim survatechim utram ani vixoyak dhorun gitam-gayonancheo-i suchovnnio diloleo astat.
 AICHI PORISTHITI:
Vatkan Dusre Vxv Sobhechea mona promannem, Gõyant Konknni bhaxentlean Misank ani her magnniank survat zaloli, ani sevadhormacheo khubxeo gozali padrich toyar korun bhavartiank ditale. Az Gõy Dhormprantant, Gõychi Igorz bhavartiank zata titli sevadhormant aspaun ghetanam dista. Hachem khoreponn amkam, bhavarti aitar-porbanchea, mornnachea vo her kherit misam khatir vixoyak dhorun, svota apunn survatechim utram, bhavartianchim magnnim, vivronn boroun toyar kortanam distat. Tannim boroylolea hea gozalincher uprant ganvcho padri nodor marun, goroz thoim sudarop korunk tankam vinoyta. Bhavartiank sevadhormacho bhag zaunk oxe ritin aspaun ghetlolea khatir, hea bhavartiank khubxe pavtti bhaxecho mog ani odd lagta, ani taka lagun bhas tigun urpachi xoketay vaddta.
 Gõyant atam khubxea ghorabeamni, ani kherit bhaxen bhurgeam kodde cholta-bhonvtanam Inglez bhas tasloli aikunk yeta. Hacho porinnam' igorzamni zavpi sevadhormacher-ui zalolo disun yeta. Punn he poristhitint legit, khubxe padri hea inglez ulovpi bhurgeank, Konknniche Romi lipintlean vachpam korunk proxikxonn divpacho tokos gheun vavurlole ani yesevi zalole distat.
 Gõyant igorzamni Romi lipintle Konknni udexim sevadhormik riti zatat, taka lagun thoim Konknni bhas azun-ui tigun urlea oxem mhonntat, ani tem khubxea promannan sarkem-i asa. Ani az-ui khubxe padri Konknni bhas igorjentlean-ui lokachea tonddant gollchi mhonn osoroll ritin vavurtanam-i distat. Dekik, kaim padrink aitarachem mis bhettounk, vo rResperachem mis bhettounk dusre firgojuent apoytat. Tednam he padri, tem mis inglezintlean bhettounchem asot zalear tea amontronnak nhoikar ditat.
 Gõyant toxem polleunk gelear, igorzamni sevadhormacheo riti choddxeo Konknnintleanuch zatat, punn durdoivan, atam Inglez bhaxentlean Misam zai mhonnpachi pod'dot bhitor sorlea. Xarantlea thoddea igorzamni, Aitarachim atam sodamkal inglez misam astat. Ani hi pod'dot atam dorya-kinareache vatten aslolea ut'tor bhagantlea igorzamni bhitor sorunk laglea.
 Hea ut'tor bhagantlo lok atam sevadhormacheo khubxeo riti Inglezintlean korcheo mhonn magunk lagla, ani heo riti Inglezintlean korop mhollear tea lokak protixtthechem lokxonn ani novem fexona koxem dista.
 Punn Gõy Dhormprantantlo choddan chodd bhavartiank sevadhormik riti Konknnintlean zaloleo avoddtat ani teo aple bhaxentlean asat mhonn tankam dhadosponn-ui asa. He gozalichem khoreponn amkam, aitarachim ani satolleachea disamni zavpi Konknni bhaxentlean bhettoylolea Misam ani resper-kazaranchea vellar bhavarti Misant xitaben vantto gheun tonddbhorun tea-tea vellar zobab diatat tantuntlean thavem zata. Punn hinch Misam Inglezintlean bhettoytat tednam, misar zobab diunk konnachich zap suttonam.
 FUDDAR:
Ghoramni sod'deak Inglez ulovpachi ji chal bhitor sorlea ti chaluch urli zalear, az meren Konknnintlean cholpi sevadhormak mar bospachi bhirant asa. Sevadhorm' ho mullant lokache seve khatir asta, bhaxeche nhoi. Choddan chodd lok Inglez ulovpi zalo zalear, magir sevadhormachi bhas inglez mhonn bodolchi poddtoli, ani Gõyam sarkea Konknni vattarant ti dukachi gozal thartoli. Mhonntoch, aple bhaxentlean sevadhorm' ascho zalear, tachi survat ghorabeamni suru zaunk zai. Karonn, ghorabeant ji bhas uloytat tich bhas uprant sevadhormant bhitor sorunk vatt odik sompi zatoli. Gõyant lokak tanchea bhurgeam kodde Inglez nhoi, Konknni bhaxentlean ulounk pottovpachi goroz asa. Fonacher uloytanam, somajik mellaveam ani dobajeam vellar Konknni ulounk pottovpachi goroz asa, zalear Sevadhormachi bhas Konknni mhonn fuddarak tigun urtoli.
 Sevadhorm' ho lokache bhaxentlean ascho poddta. Karonn, voir mhonnlam te bhaxen, Sevadhorm' ho mullant lokache seve khatir asta, bhaxeche nhoi. Lokache bhaxentlean asloleo ani zavpi sevadhormik riti, bhavartiank odik aitea monan tantum bhag gheunk ani aplea bhavarta promannem Devak onnbhovunk ani bhogunk dar ugtem kortat. Dekun, bhaxek lagun sevadhormik ritink mar bosounk zainam ani bosunk favonam. Khuinchech poristhitintt bhavartachea gozalink bhaxeche addambe asunk favonam oxench ami mhonnchem poddta. 